RETTENS DOM (Fjerde Afdeling)

17. maj 1995

Sag T-241/94

Friedrich Nagel

mod

Kommissionen for De Europæiske Fællesskaber

»Tjenestemænd — årlig ferie — rejseudgifter — udgifter til bagageovervægt«

Fuldstændig gengivelse på fransk II-353

Angående:

Påstand om: — annullation af Kommissionens afgørelse af 17. august 1993 om ikke at refundere de udgifter til bagageovervægt, som sagsøgerens hustru pådrog sig under en rejse foretaget mellem dennes hjemsted og tjenestested — at Kommissionen tilpligtes at refundere disse udgifter.

Udfald:

Delvis annullation og i øvrigt frifindelse.

Resumé af dom

Sagsøgeren, som er tjenestemand ved Kommissionen og placeret ved dennes delegation i Sierra Leone, har krævet refusion af rejseudgifter afholdt af ham selv, hans hustru og tre børn i 1992 under den årlige ferie. Han ønsker refusion af udgifter til fem flybilletter samt et beløb på 22800 BFR svarende til udgifter til flytransport af en bagageovervægt på 30 kg, som hans hustru havde under en anden rejse end den, for hvilken han har krævet refusion af transportudgifter.

Ved afgørelse af 17. august 1993 underrettede Kommissionen sagsøgeren om, at den påtog sig omkostningerne til de fem flybilletter, men at den afslog at påtage sig udgifterne til bagageovervægt for en rejse foretaget af hans hustru, fordi disse blev afholdt under en anden rejse end den, som blev refunderet i henhold til artikel 8, stk. 4, i vedtægtens bilag VII.

Det eneste anbringende: tilsidesættelse af artikel 8, stk. 4, i vedtægtens bilag VII og af artikel 8 i de interne retningslinjer vedrørende refusion af udgifter til en tjenestemand, som har tjenestested i et tredjeland

Ifølge artikel 8, stk. 4, første afsnit, i vedtægtens bilag VII, har den tjenestemand, hvis tjenestested ligger uden for Fællesskaberne, ret til refusion for sig selv og, såfremt han har ret til husstandstillæg, for sin ægtefælle og de personer over for hvem han har forsørgerpligt i henhold til samme bilags artikel 2, én gang pr. kalenderår og mod forevisning af behørig dokumentation, af udgifterne til rejse til hjemlandet eller, inden for et beløb svarende til disse udgifter, til refusion af rejseudgifterne til et andet sted (præmis 20).

I samme stk. bestemmes det i andet afsnit, at såfremt ægtefællen og de i artikel 2, stk. 2, i vedtægtens bilag VII omhandlede personer ikke bor sammen med tjenestemanden på tjenestestedet, har disse én gang pr. kalenderår mod forevisning af behørig dokumentation ret til refusion af udgifterne til rejse fra hjemstedet til tjenestestedet eller, inden for et beløb svarende til disse udgifter, til refusion af rejseudgifterne fra et andet sted (præmis 21).

Artikel 8 i de interne retningslinjer bestemmer, at udgifter til flytransport af ledsaget bagage, som pådrages ud over den fribagage, som tillades af flyselskaberne, af en tjenestemand, der har tjenestested i et tredjeland, hans ægtefælle samt de personer, som han har forsørgerpligt over for, »under årlige ferierejser« refunderes inden for grænserne af et vist loft (præmis 23).

Retten fastslog, at skønt Kommissionen med rette har begrænset refusionen af såvel rejseudgifter i henhold til artikel 8, stk. 4, i vedtægtens bilag VII, som af udgifter til flytransport for bagageovervægt til en enkelt årlig ud- og hjemrejse pr. person, fremgår det dog ikke af ordlyden af artikel 8 i de interne retningslinjer, at refusion af udgifter til flytransport af ledsaget bagage, som ifølge denne bestemmelse kan refunderes som anført af Kommissionen kan forbeholdes udgifter, der pådrages under den rejse, der refunderes i henhold til artikel 8, stk. 4, i vedtægtens bilag VII. For så vidt Kommissionen herved vil påberåbe sig den opfattelse, at det underordnede følger det væsentlige, skulle den klart have angivet i artikel 8 i de interne retningslinjer, at udgifter til flytransport af overvægt af ledsaget bagage, som refunderes, skal stå i forbindelse med en rejse, der refunderes i henhold til artikel 8, stk. 4, i vedtægtens bilag VII (præmis 28).

Kommissionens afgørelse af 17. august 1993 om ikke at refundere de udgifter til flytransport af bagageovervægt, som sagsøgerens hustru pådrog sig under en anden rejse end den, for hvilken han har ansøgt om og fået godtgørelse af befordringsudgifter i henhold til artikel 8, stk. 4, i vedtægtens bilag VII, må derfor annulleres, og sagsøgeren har følgelig ret til refusion af et beløb på 22800 BFR som udgift til bagageovervægt, forhøjet med morarenter, der fastsættes til 8% p.a. regnet fra den 17. august 1993 til betaling sker (præmis 32).

Konklusion:

Kommissionens afgørelse af 17. august 1993 annulleres.

Kommissionen betaler til sagsøgeren 22800 BFR med renter på 8% p.a. regnet fra den 17. august 1993, indtil betaling sker.